CELEX: 32016D0454
Language: hu
Date: 2016-03-22 00:00:00
Title: A Tanács (EU, Euratom) 2016/454 határozata (2016. március 22.) az Európai Unió Közszolgálati Törvényszéke három bírójának kinevezéséről

30.3.2016   
            
            
               HU
            
            
               Az Európai Unió Hivatalos Lapja
            
            
               L 79/30
            
         A TANÁCS (EU, Euratom) 2016/454 HATÁROZATA
   (2016. március 22.)
   az Európai Unió Közszolgálati Törvényszéke három bírójának kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 257. cikke negyedik bekezdésére,
   tekintettel az Európai Atomenergia-közösséget létrehozó szerződésre és különösen annak 106a. cikkének (1) bekezdésére,
   mivel:
   
               (1)
            
            
               Az Európai Unió Közszolgálati Törvényszéke (Közszolgálati Törvényszék) két bírójának megbízatása 2014. szeptember 30-án lejárt, egy további bírójának megbízatása pedig 2015. augusztus 31-i hatállyal járt le. Ezért az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt, az Európai Unió Bíróságának alapokmányáról szóló 3. jegyzőkönyv I. melléklete 2. cikkének és 3. cikke (1) bekezdésének értelmében három bírót kell kinevezni a megüresedett helyekre.
            
         
               (2)
            
            
               A Közszolgálati Törvényszék két bírójának kinevezése céljából 2013-ban közzétett, nyilvános pályázati felhívás (1) nyomán a 3. jegyzőkönyv I. melléklete 3. cikke (3) bekezdésének értelmében felállított bizottság (kiválasztási bizottság) véleményt nyilvánított arról, hogy a jelöltek megfelelnek-e a Közszolgálati Törvényszék bírói tisztségének betöltéséhez szükséges követelményeknek. A kiválasztási bizottság véleményéhez csatolta a legmagasabb szintű tapasztalattal rendelkező hat jelöltet tartalmazó listát.
            
         
               (3)
            
            
               Az Európai Parlament és a Tanács (EU, Euratom) 2015/2422 rendeletének elfogadásához vezető, az Európai Unió igazságszolgáltatási szervezetrendszerének megreformálásáról szóló politikai megállapodást követően (2) a Bíróság 2015. november 17-én javaslatot nyújtott be az Unió és alkalmazottai közötti jogviták elsőfokú elbírálásával kapcsolatos hatáskörnek az Európai Unió Törvényszékére történő átruházásáról szóló, 2016. szeptember 1-jétől alkalmazandó rendeletre vonatkozóan.
            
         
               (4)
            
            
               A jelenlegi helyzetben időbeli okokból helyénvaló volna újabb nyilvános pályázat kiírása helyett igénybe venni azon hat jelölt listáját, akiket a 2013. évi nyilvános pályázatot követően a kiválasztási bizottság a legmagasabb szintű tapasztalattal rendelkezőként jelölt meg.
            
         
               (5)
            
            
               Ennek megfelelően az említett listáról három személyt ki kell nevezni a Közszolgálati Törvényszék bírójává, ügyelve a Közszolgálati Törvényszék kiegyensúlyozott összetételére, mind a tagállamok állampolgárainak a lehető legszélesebb földrajzi területen alapuló kiválasztását, mind pedig a nemzeti jogrendszerek képviseletét illetően. Az említett listáról a három legmagasabb szintű tapasztalattal rendelkező pályázó Sean VAN RAEPENBUSCH, João SANT'ANNA és Alexander KORNEZOV. João SANT'ANNA-t és Alexander KORNEZOV-ot az e határozat hatálybalépésének napjával ki kell nevezni. Tekintettel arra, hogy Sean VAN RAEPENBUSCH 2014. szeptember 30-ig már a Közszolgálati Törvényszék bírója volt, és hivatalát a 3. jegyzőkönyv 5. cikk értelmében a tanács határozatáig betölti, célszerű őt, hogy új megbízatással, az előző bírói megbízatásának lejártát követő nappal kinevezni.
            
         
               (6)
            
            
               A 3. jegyzőkönyv I. mellékletének 2. cikkéből következik, hogy bármely megüresedést egy új bíró hat éves időtartamra történő kinevezésével kell betölteni. Azonban az Unió és alkalmazottai közötti jogviták elsőfokú elbírálásával kapcsolatos hatáskörnek az Európai Unió Törvényszékére történő átruházásáról szóló rendelet hatálybalépésekor a Közszolgálati Törvényszék megszűnik, így az ezen határozattal kinevezett három bíró megbízatása a szóban forgó rendelet alkalmazása előtti napon ipso facto véget ér,
            
         ELFOGADTA EZT A HATÁROZATOT:
   1. cikk
   A Tanács a következő személyeket az Európai Unió Közszolgálati Törvényszékének bíróivá nevezi ki:
   
               —
            
            
               Mr. Sean VAN RAEPENBUSCH, 2014. október 1-jei hatállyal,
            
         
               —
            
            
               Mr. João SANT'ANNA, 2016. április 1-jei hatállyal,
            
         
               —
            
            
               Mr. Alexander KORNEZOV 2016. április 1-jei hatállyal
            
         2. cikk
   Ez a határozat 2016. április 1-jén lép hatályba.
   
      Kelt Brüsszelben, 2016. március 22-én.
      
         
            a Tanács részéről
         
         
            az elnök
         
         A.G. KOENDERS
      
   
   
      (1)  HL C 353., 2013.12.3., 11. o.
   
   
      (2)  Az Európai Parlament és a Tanács (EU, Euratom) 2015/2422 rendelete (2015. december 16.) az Európai Unió Bíróságának alapokmányáról szóló 3. jegyzőkönyv módosításáról (HL L 341., 2015.12.24., 14. o.).